32006D0275
L 101/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 април 2006 година
за изменение на Решение 95/320/ЕО за създаване на Научен комитет за професионалните норми за излагане на пределно допустими концентрации на химически агенти
(2006/275/ЕО)
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като има предвид, че:
(1)
Решение 95/320/ЕО на Комисията (1) създава Научен комитет за професионалните норми за излагане на пределно допустими концентрации на химически агенти, наричан по-долу „Комитетът“.
(2)
След присъединяването на нови държави-членки през 2004 г. разпоредбите на Решение 95/320/ЕО относно състава на Комитета вече не са актуални.
(3)
За да гарантира, че Комитетът представя безпристрастни научни становища от високо качество, важно е неговите членове да бъдат независими и висококвалифицирани. Освен това е необходимо да се поддържа висока степен на ефективност на Комитета.
(4)
Следователно Комитетът трябва да бъде съставен от не повече от 21 членове, избрани сред предложени от държавите-членки подходящи кандидати и назначени от Комисията.
(5)
Поради това Решение 95/320/ЕО следва да бъде съответно изменено,
РЕШИ:
Член единствен
В член 3 от Решение 95/320/ЕО параграфи 1 и 2 се заменят със следния текст:
„1. Комитетът е съставен от не повече от 21 членове, избрани сред предложени от държавите-членки подходящи кандидати, и отразява пълния спектър от експертни познания, необходими за изпълнение на мандата по член 2, включително по-специално в областта на химията, токсикологията, епидемиологията, трудовата медицина и индустриалната хигиена, както и общи компетенции при установяването на пределно допустими норми.
2. Комисията назначава членовете на Комитета на базата на доказаните им експертни познания и опит, като отчита необходимостта да се гарантира покриването на различните конкретни области.“
Адресати на настоящото решение са държавите-членки.
Съставено в Брюксел на 10 април 2006 година.